Benni wil voortbou op sukses | News24
Benni wil voortbou op sukses
Benni McCarthy (Coach) during the Cape Town City FC sponsorship announcement press conference at Cape Town Stadium on August 11, 2017 in Cape Town, South Africa.
Photo by Grant Pitcher/Gallo Images
"Ek wil voortbou op die sokkerklub Cape Town City se suksesse in die Premier-Sokkerliga van verlede jaar en sal elke wedstryd op meriete hanteer. Dit gebeur weinig dat 'n klub in sy eerste jaar van deelname onder die topdrie eindig en dit is vanjaar vir my as afrigter 'n aansporing om daarop te verbeter."
Dít is wat Benni McCarthy, afrigter van Cape Town City, op Vrydag 11 Augustus by die bekendstelling van hul nuwe borg, Sportpesa, in die Kaapstad-stadion gesê het.
Ná sy aanstelling as afrigter van City het hy, die bestuur en tegniese span gaan sit om hul beplanning en strategie vir die 2017/2018-seisoen uit te werk.
"Ek het 'n baie goeie groep spelers en het vertroue in wat hulle op die veld kan doen. Die feit dat borge nou aan boord kom, beteken nie net 'n geldelike inspuiting vir die klub nie, maar ons kan ook top-spelers aankoop om die diepte in sekere posisies aan te vul," het hy gesê.
"Ek kan nou wintie wees en sê ek wil alle bekers in die PSL wen, maar as jong afrigter wil ek nie die kar voor die perde span nie. Soos ek reeds gesê het: Ek vat die seisoen een wedstryd op 'n slag, want die seisoen eindig eers in Mei 2018.
"Die PSL skop hierdie naweek af en ons speel weg, juis teen die huidige kampioen Wits in Gauteng. Vir albei spanne gaan dit 'n toets wees en ek weet ek en Gavin Hunt wil albei maksimum punte in die eerste wedstryd behaal," het McCarthy gesê.
"Dis nog te vroeg om te sê wie uiteindelik die kampioen gaan wees. Ek en die span het vir ons doelwitte gestel van hoe ons vanjaar die kompetisie gaan aanpak. Die eerste doelwit is om in die eerste sewe wedstryde 'n sekere aantal punte in ons wedstryde in te samel, maar ek gaan nie bekend maak hoeveel dit is nie," het McCarthy geskerts.
In die verlede het Kaizer Chiefs en Orlando Pirates die mense aan die praat gesit, en het dié twee spanne oral in die land aanhangers gehad. Met Wits en Mamelodi Sundowns wat die PSL-titel onderskeidelik in 2016 en 2015 gewen het, sal Chiefs en Pirates vanjaar weer daarop wil aanspraak maak, want hulle was die vorige wenners.
Cape Town City het die afgelope Saterdag teen Polokwane City in die MTN8-kwarteindstryd in Kaapstad-stadion gespeel. Die telling was 1-0 in Cape Town City se guns nadat verdediger Sibusiso Mbonani 'n eie-doel aangeteken het.